KOMISIJOS REGLAMENTAS (EB) Nr. 410/2006
2006 m. kovo 9 d.
iš dalies keičiantis Reglamentą (EB) Nr. 1291/2000, nustatantį bendrąsias išsamias taisykles dėl importo ir eksporto licencijų bei išankstinio nustatymo sertifikatų sistemos taikymo žemės ūkio produktams
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1255/1999 dėl bendro pieno ir pieno produktų rinkos organizavimo (1), ypač į jo 26 straipsnio 3 dalį,
kadangi:
(1)
1999 m. sausio 26 d. Komisijos reglamento (EB) Nr. 174/1999, nustatančio išsamias specialiąsias Tarybos reglamento (EEB) Nr. 804/68 taikymo taisykles dėl pieno ir pieno produktų eksporto licencijų ir eksporto grąžinamųjų išmokų (2), 1 straipsnio 1 dalyje nustatyta, kad produktų, kuriems prašoma grąžinamosios išmokos, eksportas iš Bendrijos priklauso nuo eksporto licencijos pateikimo.
(2)
Tačiau Reglamento (EB) Nr. 174/1999 1 straipsnio 1 dalies antroje pastraipoje taip pat nustatoma, kad dėl I priedo II numeryje nurodytų produktų, kuriems netaikoma grąžinamoji išmoka, taip pat turi būti pateikiama eksporto licencija, išskyrus atvejus, nurodytus Komisijos reglamento (EB) Nr. 1291/2000 (3) 5 straipsnio 1 dalies pirmoje ir ketvirtoje įtraukoje.
(3)
Reglamento (EB) Nr. 1291/2000 5 straipsnyje numatyta, kad licencija nėra būtina ir jos galima nepateikti atliekant eksportavimo su eksporto grąžinamosiomis išmokomis operacijas, susijusias, inter alia, su kiekiais, ne didesniais nei nurodyta to reglamento III priede.
(4)
Kai nugriebto pieno miltelių eksportas be iš anksto nustatytos grąžinamosios išmokos, kaip nurodyta Reglamento (EB) Nr. 174/1999 I priedo II numeryje, yra susijęs su mažais kiekiais, tikslinga eksportuotojus atleisti nuo įpareigojimo pateikti eksporto licenciją.
(5)
Todėl turėtų būti atitinkamai iš dalies pakeistas Reglamento (EB) Nr. 1291/2000 III priedas.
(6)
Šiame reglamente numatytos priemonės atitinka Pieno ir pieno produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1291/2000 III priede, D produktų sektoriaus pabaigoje įrašomas šis tekstas:
Eksporto licencija be iš anksto nustatytos grąžinamosios išmokos (Reglamento (EB) Nr. 174/1999 1 straipsnio 1 dalies antra pastraipa)
„0402 10
150 kg“
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. kovo 9 d.